Γνωμοδότηση της Οικονομικής και Κοινωνικής Επιτροπής σχετικά με το «Πρόγραμμα δράσης για την ενιαία αγορά»

(98/C 157/12)

Στις 30 Σεπτεμβρίου 1997, και σύμφωνα με το άρθρο 23 του Εσωτερικού Κανονισμού, η Οικονομική και Κοινωνική Επιτροπή αποφάσισε να προβεί στην κατάρτιση γνωμοδότησης σχετικά με το «Πρόγραμμα δράσης για την Ενιαία αγορά».

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του με βάση την εισηγητική έκθεση του κ. Pasotti στις 4 Μαρτίου 1998.

Η Οικονομική και Κοινωνική Επιτροπή κατά την 353η σύνοδο ολομέλειας (συνεδρίαση της 25ης Μαρτίου 1998) υιοθέτησε, με 76 ψήφους υπέρ, 5 ψήφους κατά και 2 αποχές, την ακόλουθη γνωμοδότηση.

1. Γενικές παρατηρήσεις

1.1. Η ΟΚΕ δέχτηκε με μεγάλο ενδιαφέρον, αλλά και σοβαρή ανησυχία τη δημοσίευση από την Επιτροπή πληροφοριών σχετικά με την εξέλιξη της Ενιαίας Αγοράς (ΕΑ), που βασίζονται στην πρώτη έκδοση του Πίνακα Αποτελεσμάτων (που υποβλήθηκε στο Συμβούλιο του Λουξεμβούργου το Δεκέμβριο του 1997) για την Ενιαία Αγορά (ΠΑΕΑ).

1.2. Η ΟΚΕ έχει ήδη επισημάνει σε προηγούμενες σχετικές γνωμοδοτήσεις της () ότι, για την οικοδόμηση της ΕΑ, καθοριστικό ρόλο διαδραματίζει η ακριβής και ορθή μεταφορά όλων των διατάξεων που προβλέπονται από τη νομοθεσία των κρατών μελών, ο καθορισμός των διαδικασιών που θα καταστήσουν αποτελεσματική την εφαρμογή τους με την παροχή σε όλους τους ενδιαφερόμενους απλών και αποτελεσματικών μέσων για την αντιμετώπιση ανόμοιων συμπεριφορών, καθώς και η πληρέστερη δυνατή ενημέρωση όλων των ενδιαφερόμενων πολιτών.

1.3. Η σημασία των πτυχών αυτών έχει επιβεβαιωθεί από τις επιλογές των στρατηγικών στόχων του Προγράμματος Δράσης (ΠΔ) και εδραιώθηκε με την ευκαιρία της εγκρίσεώς του από το Ευρωπαϊκό Συμβούλιο του Άμστερνταμ.

1.4. Ο ΠΑΕΑ τον οποίο η Επιτροπή προτίθεται να δημοσιεύει ανά εξάμηνο περιέχει για πρώτη φορά, σε εύληπτη μορφή, βασικές πληροφορίες για την αξιολόγηση αυτών των πτυχών και, κατά συνέπεια, για τον προσδιορισμό του τι πρέπει ακόμη να γίνει προκειμένου το 1999 να έχει υλοποιηθεί η ΕΑ στο μεγαλύτερο δυνατό βαθμό.

1.5. Σημαντική επίσης πτυχή της πρωτοβουλίας ελέγχου και διάθεσης, σε τακτά χρονικά διαστήματα, των στοιχείων που αφορούν τη δέσμευση κάθε κράτους μέλους είναι η εισαγωγή του στοιχείου της διαφάνειας στις σχέσεις μεταξύ ευρωπαίων εταίρων. Εάν προσδιοριστούν οι κατάλληλοι δίαυλοι για τη δημοσίευση των αποτελεσμάτων ενδείκνυται η θέση σε εφαρμογή ενός μηχανισμού άμιλλας μεταξύ των κρατών μελών ούτως ώστε οι πολίτες τους να έχουν πλήρη πρόσβαση στα οφέλη της ΕΑ. Είναι πολύ νωρίς, ωστόσο, για να αξιολογηθεί ο αντίκτυπος αυτού του δυνητικού κινήτρου. Η ανησυχία που γεννά στην ΟΚΕ η εξέταση της πρώτης έκθεσης της Επιτροπής για τον Πίνακα Αποτελεσμάτων της εκπηγάζει από την έκταση στην οποία αποκαλύπτεται, όπως θα επισημανθεί κατωτέρω, ότι καθυστερούν οι δράσεις που οφείλουν να αναλάβουν τα κράτη μέλη για να προωθήσουν την ολοκλήρωση της ΕΑ.

2. Πίνακας Αποτελεσμάτων για την Ενιαία Αγορά (ΠΑΕΑ)

Η παρούσα γνωμοδότηση επικεντρώνεται στον ΠΑΕΑ. Ωστόσο, η ΟΚΕ μέσω του δικού της παρατηρητηρίου για την ΕΑ και της κατάρτισης ειδικών γνωμοδοτήσεων, παρακολουθεί το σύνολο των μέτρων που αφορούν την υλοποίηση της ΕΑ.

2.1. Υιοθέτηση των οδηγιών

2.1.1. Ο πρώτος δείκτης για την πορεία προόδου της ΕΑ του ΠΑΕΑ αφορά τον αριθμό των οδηγιών για την ΕΑ που ενέκριναν όλα τα κράτη μέλη. Την 1η Νοεμβρίου 1997 πάνω από το ένα τέταρτο, κατά μέσο όρο, των μέτρων για την ΕΑ δεν είχαν ακόμη εγκριθεί στο σύνολο της Ένωσης 7 τούτο είναι αρκετά ακριβές ακόμη και εάν ληφθούν υπόψη μόνο οι βασικές οδηγίες (δηλαδή εκείνες που δεν τροποποιούν προηγούμενες οδηγίες). Από την άλλη πλευρά είναι χαρακτηριστική η διαβάθμιση όσον αφορά την έγκριση των οδηγιών, με σημαντικά στοιχεία για την υλοποίηση της ΕΑ τα οποία ευθύνονται για το μεγαλύτερο τμήμα του συνόλου. Επισημαίνονται ιδιαίτερα τα στοιχεία που αφορούν τον τομέα των μεταφορών όπου το 60 % των οδηγιών δεν έχει ακόμη εγκριθεί, τις δημόσιες συμβάσεις με 55 % και τα δικαιώματα πνευματικής ιδιοκτησίας με 50 %.

2.1.2. Για την αντιμετώπιση του προβλήματος αυτού, στο ΠΔ εζητείτο από τα κράτη μέλη να ανακοινώσουν έως την 1η Οκτωβρίου το χρονοδιάγραμμά τους για την έγκριση όλων των οδηγιών. Από τις πληροφορίες που προκύπτουν από τον ΠΑΕΑ προβλέπεται ότι, εάν κάθε κράτος μέλος τηρήσει τα προγράμματα που έχει ανακοινώσει, την 1η Ιανουαρίου 1999 θα έχει ολοκληρωθεί το νομικό πλαίσιο της ΕΑ.

2.1.3. Ωστόσο η ΟΚΕ επισημαίνει ότι, παρά την πρόβλεψη αυτή, ο ΠΑΕΑ δείχνει ότι κανένα κράτος μέλος δεν έχει ανακοινώσει πλήρες χρονοδιάγραμμα εφόσον πάνω από το 15 % των ανακοινώσεων δεν περιλαμβάνεται σε αυτόν, και ότι οι στόχοι που έχουν θέσει τα κράτη μέλη είναι υπερβολικά φιλόδοξοι εάν συγκριθούν με το χρόνο μεταφοράς που έχει σημειωθεί έως σήμερα ο οποίος σε ορισμένες περιπτώσεις παρουσιάζει μέση καθυστέρηση δύο ετών από το χρόνο που προβλέπεται στην οδηγία, πράγμα που θα καθυστερήσει την συνολική διαδικασία κατά τέσσερα περίπου έτη. Αυτή η καθυστέρηση θα μείωνε τις ελπίδες για ικανοποιητική ολοκλήρωση της ΕΑ. Η ΟΚΕ ζητεί από την Επιτροπή, στη δεύτερη έκθεσή της για τον ΠΑΕΑ, να δηλώσει σαφώς εάν τα κράτη μέλη προτίθενται να εκπληρώσουν τις υποχρεώσεις τους εμπρόθεσμα.

2.2. Πραγματική εφαρμογή της νομοθεσίας και επίλυση των προβλημάτων

2.2.1. Ωστόσο η δυνατότητα πρόσβασης των πολιτών στα οφέλη της ΕΕ δεν σημαίνει μόνο τροποποίηση των νομοθεσιών προκειμένου να μεταφερθούν στις εθνικές νομοθεσίες οι διατάξεις που αφορούν την ΕΑ. Ενώ όλα σχεδόν τα κράτη μέλη έχουν ορίσει και ανακοινώσει στην Επιτροπή τα κέντρα συντονισμού και ενημέρωσης των επιχειρήσεων και των πολιτών για την ΕΑ, - και η πρόκληση όπως αναφέρει η Επιτροπή συνίσταται στην παροχή αυτών των πληροφοριών με κάθε λεπτομέρεια στους πολίτες - από το κεφάλαιο του ΠΑΕΑ που αφορά την εφαρμογή των νόμων και τη διευθέτηση των διαφορών προκύπτει ότι λίγα είναι ακόμη τα κράτη μέλη που έχουν προβεί στις ίδιες ενέργειες όσον αφορά τις δομές και τις διαδικασίες για την εφαρμογή των διατάξεων που αφορούν την ΕΑ.

2.2.2. Η ΟΚΕ αποδίδει μεγάλη σημασία στην τελευταία περίπτωση, και την θεωρεί χαρακτηριστικό δείγμα των ανεπαρκών προσπαθειών που καταβάλλουν τα κράτη μέλη για να επιλύσουν τα προβλήματα που οι πολίτες και οι επιχειρήσεις αντιμετωπίζουν κατά την εκμετάλλευση των δυνατοτήτων που παρέχει η ΕΑ.

2.2.3. Επίσης, η ΟΚΕ συμφωνεί με την Επιτροπή όσον αφορά τη σημασία που αποδίδουν τα κράτη μέλη στη συνέχεια των δράσεων κοινοποίησης με το συντονισμό των κέντρων ενημέρωσης σε ένα λειτουργικό δίκτυο που να καθιστά δυνατή την επίλυση, διμερώς καταρχήν, των προβλημάτων.

2.2.4. Όσον αφορά τις περιπτώσεις που απαιτούν παρέμβαση της Επιτροπής σύμφωνα με το άρθρο 169 της Συνθήκης, προβλήματα δημιουργεί ο χρόνος απάντησης των κρατών μελών σε κριτικές που αφορούν παραβιάσεις ο οποίος κατά μέσο όρο είναι διπλάσιος από τις προβλεπόμενες 60 ημέρες. Εν προκειμένω επιβάλλεται η αυστηρή τήρηση της Συνθήκης.

2.2.5. Οι πολίτες και οι επιχειρήσεις πιστεύουν ότι η αξιοπιστία της πολιτικής δέσμευσης των κρατών μελών για την υλοποίηση της ΕΑ κρίνεται, ακόμη και μέσω της δυνατότητας παροχής άμεσων και λεπτομερών πληροφοριών όσον αφορά τα εμπόδια που εμφανίζονται στην εφαρμογή της ΕΑ. Εμπόδια που, όπως έχει ήδη επισημάνει η ΟΚΕ στη γνωμοδότησή της για την ανακοίνωση της Επιτροπής σχετικά με τις «Συνέπειες και αποτελεσματικότητα της ΕΑ», είναι ολοένα και σημαντικότερα όσο περισσότερο αυξάνει ο αριθμός των φορέων της ΕΑ.

2.2.6. Για το λόγο αυτό, προκαλεί εντύπωση στην ΟΚΕ το στοιχείο που προκύπτει από την έρευνα, σύμφωνα με το οποίο το ήμισυ των μικρών και μεσαίων επιχειρήσεων που βρέθηκαν στην ανάγκη να υποβάλλουν επίσημη αίτηση δεν το έκαναν διότι δεν γνώριζαν τις διαδικασίες ή τις θεωρούσαν υπερβολικά δαπανηρές ή περίπλοκες, ενώ πάνω από το 80 % θεωρούσαν υπερβολικές τις απαιτούμενες προσπάθειες σε σχέση με τα αποτελέσματα που θα επιτύγχαναν.

2.2.7. Τούτο επιβεβαιώνει τη χρησιμότητα της διαφάνειας κατά την οικοδόμηση της ΕΑ, ακόμα και με την ενίσχυση των άμεσων δράσεων για την ενημέρωση των πολιτών σύμφωνα με τα προβλεπόμενα στην πρωτοβουλία «Οι πολίτες πρώτα», η οποία ωστόσο δεν μπορεί να επιτύχει μόνη της την υπέρβαση των δυσκολιών διοικητικής προσαρμογής των κρατών μελών.

2.2.8. Η ΟΚΕ λαμβάνει γνώση της πρότασης κανονισμού του Συμβουλίου () που επιτρέπει στην Επιτροπή να παρεμβαίνει στο κράτος μέλος στο οποίο σημειώνονται σαφείς παραβιάσεις του δικαιώματος ελεύθερης κυκλοφορίας των αγαθών προκειμένου να λάβει τα απαιτούμενα μέτρα. Οι παρεμβάσεις αυτές πρέπει να προστατεύουν τα δικαιώματα των εργαζομένων και των συνδικάτων.

2.3. Υλοποίηση του προγράμματος δράσης

2.3.1. Στρατηγικός στόχος 1: αποτελεσματικότερη νομοθεσία

2.3.1.1. Η ΟΚΕ ανησυχεί ιδιαίτερα για το γεγονός ότι δεν συντελείται καμία πρόοδος στις κύριες δράσεις που έχουν προσδιορισθεί ως απαραίτητες για την ικανοποιητική ολοκλήρωση της Εσωτερικής Αγοράς. Η ΟΚΕ αναμένει από την Επιτροπή, κατά τη δεύτερη έκθεσή της για τον ΠΑΕΑ, μία πληρέστερη αναφορά στην πρόοδο που σημειώθηκε επ'αυτών των θεμάτων.

2.3.2. Στρατηγικός στόχος 2: εξάλειψη των κυριότερων στρεβλώσεων της αγοράς

2.3.2.1. Τα θέματα που αφορούν τη φορολογική πολιτική αποτελούν μια πολύπλοκη και ευαίσθητη, αλλά καθοριστικής σημασίας πτυχή όταν γίνεται λόγος για τις στρεβλώσεις της αγοράς. Σε αυτά επικεντρώνονται, πράγματι, μαζί με τους κανόνες για τον ανταγωνισμό, οι δράσεις που προβλέπονται στο ΠΔ.

2.3.2.2. Όταν στο φυσιολογικό ανταγωνιστικό περιβάλλον μεταξύ των κρατών μελών υπεισέρχεται επιβλαβής φορολογικός ανταγωνισμός μειώνονται τα περιθώρια ελιγμών των κρατών μελών για την αναδιάρθρωση των φορολογικών τους συστημάτων, με εμφανείς συνέπειες στο συντονισμό των φορολογικών συστημάτων στο εσωτερικό της Ένωσης.

2.3.2.3. Η ΟΚΕ εξετάζει με μεγάλο ενδιαφέρον τα μέτρα που περιλαμβάνονται στα συμπεράσματα του Συμβουλίου ECOFIN της 1ης Δεκεμβρίου 1997 () σχετικά με τον κώδικα συμπεριφοράς των κρατών μελών όσον αφορά τον επιβλαβή φορολογικό ανταγωνισμό, καθώς και την εξεύρεση μιας κοινοτικής λύσης όσον αφορά την επιβολή φόρων στα έσοδα κεφαλαίων και τη φορολογία των τόκων στην πηγή.

2.3.2.4. Η σημασία των δράσεων που αφορούν την έμμεση φορολογία και οι οποίες περιλαμβάνονται στο ΠΔ επιβεβαιώνεται από στοιχείο που προέκυψε από δειγματοληπτική έρευνα, σύμφωνα με το οποίο οι επιχειρήσεις, ανεξαρτήτως διάστασης, αναφέρουν την πολυπλοκότητα των κανόνων εφαρμογής του ΦΠΑ ως ένα από τα μεγαλύτερα εμπόδια που εξακολουθούν να υπάρχουν για την ελεύθερη κυκλοφορία αγαθών και υπηρεσιών.

2.3.2.5. Εάν αληθεύει ότι η συναίνεση των συμμετεχόντων στην ΕΑ είναι καθοριστικής σημασίας παράγοντας για την επιτυχία της, η ΟΚΕ δεν μπορεί να μην επισημάνει ότι στον τομέα της φορολογικής εναρμόνισης υπάρχουν σημαντικές δυνατότητες η δέσμευση των κρατών μελών να έχει ως αποτέλεσμα την πραγματοποίηση θετικών δράσεων.

2.3.2.6. Όσον αφορά τις κρατικές ενισχύσεις, για τις οποίες στον ΠΑΕΑ αναφέρεται ότι έχουν «πρακτικά ολοκληρωθεί», η ΟΚΕ παρατηρεί με την ευκαιρία αυτή ότι, σε γενικές γραμμές, δεν είναι καθόλου πειστικό να βασίζεται ο πίνακας στην πορεία εφαρμογής του ΠΔ, σε ό,τι αφορά τους κοινωνικοοικονομικούς φορείς, διότι η εκτίμηση βασίζεται μόνο στην ολοκλήρωση των διοικητικών σταδίων, και χωρίς καμιά αναφορά στις επόμενες φάσεις.

2.3.3. Στρατηγικός στόχος 3: εξάλειψη των τομεακών εμποδίων στην ολοκλήρωση της αγοράς

2.3.3.1. Παραμένουν ορισμένα σημαντικά εμπόδια, μερικά εκ των οποίων απαιτούν από καιρό ειδική παρέμβαση, όπως για παράδειγμα ο ορισμός του καθεστώτος της ευρωπαϊκής εταιρείας. Ιδιαίτερα δε όσον αφορά τον ορθό καθορισμό των κανόνων για την προστασία του ανταγωνισμού στην ΕΑ πρέπει να γίνουν πολλά ακόμη σε σημαντικούς τομείς όπως οι τηλεπικοινωνίες και οι αερολιμένες.

2.3.3.2. Στην ανακοίνωση της Επιτροπής του 1995 που αφορά τις καθυστερήσεις πληρωμών και η οποία εντός της προθεσμίας που είχε ανακοινωθεί στον ΠΑΕΑ του Δεκεμβρίου 1997, δεν είχε οδηγήσει στην υιοθέτηση πρότασης οδηγίας, δεν λαμβάνεται υπόψη το σοβαρό πρόβλημα των προθεσμιών των πληρωμών, όπως προτεινόταν στην προγενέστερη γνωμοδότηση της ΟΚΕ της 30ής Ιουνίου 1993 ().

2.3.4. Στρατηγικός στόχος 4: υλοποίηση της ενιαίας αγοράς προς όφελος των πολιτών

2.3.4.1. Σχετικά με την ελεύθερη διακίνηση των πολιτών υπάρχουν ακόμη σημαντικές καθυστερήσεις όσον αφορά την πλήρη εξάλειψη των συνοριακών ελέγχων, το δικαίωμα εγκατάστασης σε οποιοδήποτε κράτος μέλος της ΕΕ και το δικαίωμα άσκησης επαγγελματικής δραστηριότητας.

2.3.4.2. Στη συνέχεια της Συνθήκης του Άμστερνταμ, που δεν έχει ακόμη επικυρωθεί, ενδείκνυται η επανεξέταση των μέτρων που αναφέρονται στο ΠΔ.

2.3.4.3. Καλείται η Επιτροπή να προβεί στην επεξεργασία ανακοίνωσης σχετικά με την ελεύθερη διακίνηση των πολιτών και τα εμπόδια που τίθενται σε αυτή.

2.3.4.4. Μεταξύ των προτεραιοτήτων θα πρέπει να συμπεριληφθεί και η πρόταση οδηγίας του ΠΔ όσον αφορά την συμπλήρωση των ρυθμίσεων που αφορούν τα συνταξιοδοτικά καθεστώτα.

2.3.4.5. Τόσο επ' αυτών των θεμάτων όσο και επί άλλων που αναφέρονται στο παρόν έγγραφο η ΟΚΕ εκφράζει την επιθυμία, όπως έχει υποστηρίξει σε σχετική με το θέμα αυτό γνωμοδότησή της, τα διάφορα θεσμικά όργανα της ΕΕ να εκτιμήσουν τη συμβολή Ενώσεων και Ιδρυμάτων στην εφαρμογή των κοινοτικών πολιτικών.

2.3.5. Η διεθνής διάσταση της ΕΑ

2.3.5.1. Όπως είναι φανερό, η ΕΑ δεν μπορεί να θεωρηθεί ως κάτι το αφηρημένο, ούτε να διαχωριστεί από το ευρύτερο οικονομικό και κοινωνικό πλαίσιο εντός του οποίου αναπτύσσεται η Ευρωπαϊκή Ένωση. Η ολοκλήρωση της ΕΑ διαδραματίζει καθοριστικό ρόλο στη διαδικασία διεύρυνσης της ΕΕ, στις σχέσεις της με τον ΕΟΧ και, γενικότερα, με τους άλλους παράγοντες της παγκόσμιας αγοράς.

2.3.5.2. Η ΟΚΕ προτείνει συνεπώς τα θέματα αυτά - που περιλαμβάνονται σαφώς εξάλλου στο ΠΔ - να εξεταστούν ξεχωριστά στις επόμενες δημοσιεύσεις ΠΑΕΑ.

3. Διεύρυνση της προοπτικής του ΠΑΕΑ

3.1. Εκφράζοντας το ενδιαφέρον της για τις πληροφορίες που περιλαμβάνονται στον ΠΑΕΑ και την ικανοποίησή της για την απόφαση της Επιτροπής να συμπληρώσει τη δημοσίευση του ΠΑΕΑ με μια έρευνα και μια έκθεση ανά τομέα - που ως ένα βαθμό διευρύνουν το πεδίο ανάλυσης για τις προσδοκίες και τις ανάγκες των χρηστών της ΕΑ - η ΟΚΕ υπογραμμίζει ότι η αξιολόγηση ενός πολύπλοκου και ιδιαίτερα δεσμευτικού προγράμματος όπως το ΠΔ δεν μπορεί να περιοριστεί μόνο σε ποσοτικές πτυχές.

3.2. Τα ποσοτικά στοιχεία είναι μεν απαραίτητα αλλά όχι επαρκή για την αξιολόγηση της αποτελεσματικότητας των προβλεπόμενων δράσεων. Είναι πράγματι εμφανές - και τα στοιχεία για τη δυνατότητα εφαρμογής των κανόνων είναι εύλογα - πως μόνο με την εμβάθυνση της ανάλυσης για τους χρήστες της ΕΑ, είτε είναι επιχειρήσεις, είτε εργαζόμενοι ή καταναλωτές, θα υπάρξει ένα ακριβές πλαίσιο για τη δέσμευση των φορέων που, κατά διάφορους τρόπους, εμπλέκονται στην υλοποίηση της ΕΑ: Συμβούλιο, Επιτροπή και κράτη μέλη.

3.3. Η ΟΚΕ από την αρχή των εργασιών του δικού της παρατηρητηρίου για την ΕΑ, με την πραγματοποίηση δύο δημόσιων ακροάσεων των κοινωνικοοικονομικών φορέων, το 1994 και το 1997, έχει ταχθεί υπέρ μιας προσέγγισης για την αξιολόγηση η οποία θα μπορούσε συνοπτικά να οριστεί εκ των κάτω προς τα άνω και θα μπορούσε να συμπληρώσει την αντίστοιχη εκ των άνω προς τα κάτω της Επιτροπής. Πράγματι, η ΟΚΕ εκ φύσεως αποτελεί ένα κατ' εξοχήν όργανο παρατήρησης όσον αφορά την κατανόηση των αναγκών των χρηστών της ΕΑ και τον έλεγχο των πραγματικών συνεπειών των δράσεων που έχουν αναληφθεί σε πολιτικό επίπεδο. Η ολοκλήρωση των δύο προοπτικών συμβάλλει εξάλλου στη δημιουργία περιβάλλοντος γενικής εμπιστοσύνης πράγμα που αποτελεί απαραίτητη προϋπόθεση για την επίτευξη της διαδικασίας της ολοκλήρωσης. Πράγματι, στη γνωμοδότηση της ΟΚΕ για την «Πρόληψη των νέων εμποδίων στην ενιαία αγορά» αναφέρεται συγκεκριμένα ότι οι πίνακες της Επιτροπής για την εφαρμογή των οδηγιών θα πρέπει να συμπεριλαμβάνουν ένα τεστ «πραγματικής άρσης των εμποδίων».

3.4. Την ίδια κατεύθυνση προτίθεται να ακολουθήσει με συνέπεια η ΟΚΕ και στο μέλλον, με το δικό της ανεξάρτητο έλεγχο για την αξιολόγηση των ποιοτικών πτυχών όπως η συνοχή των δράσεων των κρατών μελών, του Συμβουλίου και της Επιτροπής για τις καλυπτόμενες περιοχές, η πρόοδος που έχει σημειωθεί όσον αφορά την απλοποίηση των κανόνων και τη διαφάνεια, καθώς και οι συνέπειες για τις δυνατότητες οικονομικής ανάπτυξης και απασχόλησης.

Μεταξύ των βελτιώσεων που θα μπορούσαν έτσι να επέλθουν επωφελώς στις αξιολογικές εκθέσεις της Επιτροπής, η ΟΚΕ συνιστά ιδιαιτέρως:

- να συμπληρωθούν οι δείκτες του Πίνακα Αποτελεσμάτων με την παροχή επακριβών ενδείξεων όσον αφορά τη συγκριτική εξέλιξη, σε ευρωπαϊκό και σε εθνικό επίπεδο, των τεχνικών ρυθμίσεων, των προτύπων και των διπλωμάτων ευρεσιτεχνίας, καθώς και με τον προσδιορισμό της εξέλιξης του ποσοστού των ανοικτών στον ανταγωνισμό δημόσιων συμβάσεων που έχουν όντως ανατεθεί σε υπηκόους άλλου κράτους μέλους 7

- να παρουσιάζονται, παράλληλα με τον Πίνακα Αποτελεσμάτων, δεδομένα σχετικά με τις οικονομικές και κοινωνικές εξελίξεις της στην Ενιαία Αγορά, ιδίως αναφορικά με τις τάσεις της οικονομικής ανάπτυξης, της απασχόλησης, της κινητικότητας των προσώπων, των ενδοκοινοτικών και εξωκοινοτικών συναλλαγών και των διεθνικών επενδύσεων.

Βρυξέλλες, 25 Μαρτίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() Γνωμοδότηση για την Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο του Σχεδίου Δράσης για την Ενιαία Αγορά - ΕΕ C 287 της 22.9.1997, σ. 89.

() Πρόταση Κανονισμού του Συμβουλίου (ΕΚ) για τη δημιουργία μηχανισμού επέμβασης της Επιτροπής για την άρση ορισμένων εμποδίων στο εμπόριο.

() ΕΕ C 2 της 6.1.1998.

() ΕΕ C 249 της 11.9.1993, σ. 21.